
Text rozhodnutia
Súd: Krajský súd Bratislava Spisová značka: 2S/263/2014 Identifikačné číslo súdneho spisu: 1314206269 Dátum vydania rozhodnutia: 29. 07. 2015 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2015:1314206269.2 Uznesenie Krajský súd v Bratislave v právnej veci žalobcu: G.. arch. P. L., Y. XXXX/XX, W., proti žalovanému: Úrad pre verejné obstarávanie, Dunajská 68, Bratislava, o preskúmanie zákonnosti rozhodnutia žalovaného č. XXXX-XXXX/XXXX-ON/XX zo dňa 06.02.2014, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Okresnému súdu Bratislava III dňa 17.03.2014, postúpenou Krajskému súdu v Bratislave uznesením č. k. 32S/1/2014-12 zo dňa 05.11.2014, sa žalobca domáhal preskúmania zákonnosti rozhodnutia žalovaného č. XXXX-XXXX/XXXX-ON/XX zo dňa 06.02.2014, ktorým žalovaný zastavil konanie o námietkach žalobcu, podaných v listinnej podobe a označených ako „I. Vyjadrenie nesúhlasu s vylúčením a II. Žiadosť o nápravu č. 4 v zmysle zákona ZVO“, ktoré žalovaný po posúdení ich obsahu vyhodnotil ako námietky proti vylúčeniu žalobcu z verejnej súťaže na predmet nadlimitnej zákazky „Vypracovanie štúdie uskutočniteľnosti výstavby novej nemocnice v Bratislave a poskytnutie súvisiacich poradenských služieb“. Krajský súd v Bratislave uznesením č. k. 2S/263/2014-17 zo dňa 08.01.2015 vyzval žalobcu, aby v lehote 20 dní odo dňa doručenia doplnil žalobu o náležitosti ustanovené § 249 ods. 2 O.s.p. a predložil originál plnomocenstva udeleného advokátovi na jeho zastupovanie v konaní pod následkom zastavenia konania v zmysle § 250d ods. 3 O.s.p.. Uznesenie bolo doručené žalobcovi dňa 05.02.2015. V podaní zo dňa 25.02.2015 žalobca uviedol, že právnické vzdelanie nadobudol praxou a samoštúdiom a že sa v konaní bude zastupovať sám. Krajský súd v Bratislave výzvou zo dňa 14.05.2015 opätovne vyzval žalobcu na doloženie plnej moci udelenej advokátovi na zastupovanie v tomto konaní a zároveň ho upovedomil o tom, že pokiaľ je v materiálnej núdzi, má právo požiadať Centrum právnej pomoci, kanceláriu Bratislava o bezplatnú právnu pomoc a informovať o tom tunajší súd. Žalobca v podaní zo dňa 17.06.2015 uviedol, že požiadal Centrum právnej pomoci o bezplatnú právnu pomoc a opätovne požiadal, aby mu tunajší súd určil advokáta „ex offo“. Podľa § 250a O.s.p., žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca nepreukázal splnenie podmienok ustanovených v § 250a O.s.p. o povinnom právnom zastúpení predložením plnomocenstva udeleného právnemu zástupcovi, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené a žalovanému trovy nevznikli. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

